arnastofnun/IGC-2024 huggingface dataset:
Orrusta en ekki stríð

Á jólum er þrautaráð að taka tapaðri orrustu sem aðeins einni orrustu, ekki heilu stríði. Þú mátt ekki gefast upp, þótt dagurinn hafi farið hátt yfir ráðlagðan dagskammt. Á morgun kemur nýr dagur með nýrri orrustu, sem þú getur unnið. Og síðan koma nýir dagar, hver á fætur öðrum. Þú getur unnið stríðið að lokum, þótt ein orrusta tapist. Um er að gera að missa ekki móðinn, þótt einn dagur fari forgörðum. Sumir láta mótlætið hvolfast yfir sig og gefast hreinlega upp. Aðrir láta það efla sig til dáða. Þú vilt vera í sigurliðinu og lætur hverjum nýjum degi nægja sína orrustu við átfíknina.
Heillum horfin þjóð

Sé þjóðin svo heillum horfin, að þriðjungur kjósenda eða fleiri styðji bófa í pólitík, verður engin þjóðarsátt. Engin sátt verður um stjórnarskrá eða um þjóðareign á kvóta, hvað þá um frið milli orku og umhverfis. Verði eitthvað knúið í gegn á þessu þingi, verður það afturkallað eftir kosningar. Það var nefnilega ekki þjóðin, sem heimtaði nýtt Ísland fyrir fjórum árum. Það var bara hinn meðvitaði minnihluti. Hinn þögli meirihluti vill ekkert af slíku vita. Vill bara fá aftur sína ástkæru bófa. Vonar, að þá verði aftur hægt að sukka og skulda út í eitt. Efnt verði í nýja veizlu að hætti ársins 2007.
Digurbarki hrunverjans

Ólafur Ragnar Grímsson talar samkvæmt kenningu hrunverja um, að gróða beri að nota áður en hann fæðist. Talar digurbarkalega við útlendinga um Olíusjóð Íslendinga. Í gamla daga biðu menn með slíkt grobb, unz féð yrði sjáanlegt. Enn líða mörg ár unz séð verður, hvort olíufé verður yfirleitt til hér. Þegar og ef þar að kemur, má vera gott að ræða notkun peninganna. Að Ólafur Ragnar tali núna um sjóð, sem alls ekki er til, er bara rembingur að hætti útrásargreifa. Væntanlega verður það svo fjárveitingavaldið, sem höndlar slíka fjárveitingu. Nema Ólafur Ragnar verði þá orðinn einræðisherra okkar.
Risaeðlur vefheima

Fésbókin er ekki lýðræði frekar en Mogginn. Markús Sykurbergur ræður ríkjum og þú getur hætt, ef þér ekki líkar. Hann getur kastað þér út af einhverjum yfirskilvitlegum ástæðum og þú ferð bara að blogga eða tísta. Hann ákveður líka, hvort auglýsingar fyrirtækja geti nýtt sér persónu þína eins og hún sést á fésbók. Risaeðlurnar, sem berjast um heimsyfirráð í vefheimum, eru engir englar eða lýðræði. Ekki einu sinni Google, sem þykist þó vera það. Google, Facebook, Apple og Microsoft gera ýmislegt fyrir þig, en allt er það liður í gróðabralli. Passaðu bara, að verða ekki of háður neinni risaeðlu.
Bókhaldið hrynur ekki

Mikilvægt er að láta matardagbókina ekki hrynja á jólunum. Þú verður að færa allt til bókar, hverja tertusneið og hverja smáköku, hvern konfektmola og hvert kókglas. Annars hefurðu takmarkaða sýn yfir vondu stöðuna á vígvelli ofátsins. Af bókhaldinu sérðu í síðdegiskaffinu, að þú ert búinn með kvótann og verður að sleppa kvöldveizlunni. Bókhaldið gerir þér kleift að standa andspænis vali um hegðun. Án bókhaldsins ertu á skipulagslausu undanhaldi frá því lífi, sem þú vilt lifa. Þú verður að vita um stöðuna til að geta tekið á vandamálum, sem fylgja vondri stöðu. Færðu því bókhaldið alveg rétt.
Andvana nýtt Ísland

Ráðagerðir stjórnarflokkanna um breytt og bætt þjóðfélag fara að mestu út um þúfur. Samanber stjórnarskrána, fyrningu kvótans og rammann um frið í orku- og umhverfismálum. Sumpart stafar þetta af andstöðu Flokksins og Framsóknar og sumpart af áhugaskorti ráðherra. Steingrímur J. Sigfússon hefur til dæmis engan áhuga á fyrningu kvótans. Þótt ljós væri sátt þjóðarinnar við sjálfa sig, vildi hann fremur sættast við Samherja, enda þingmaður kjördæmis hans. Fólk vildi í ársbyrjun 2009 fá nýtt Ísland. En það er andvana fætt vegna andstöðu bófaflokka og Jóns Bjarnasonar og vegna áhugaskorts stjórnarflokka.
Alltof miklar annir

“Þungir dómar” segir í fyrirsögn fréttar á Vísi. Ekki er upplýst, hver telji þetta, einhver lagatæknir, blaðamaðurinn eða amma blaðamannsins. Gott dæmi um bullið, sem flæðir í stríðum straumum um fjölmiðla dagsins. Ótaldar eru furðulegustu málvillur, sem Eiður Guðnason rekur daglega í dálki sínum. Nú hefur birzt skýring. Samkvæmt rannsókn Svanbjargar H. Einarsdóttur er krafa ritstjórna um afköst orðin svo þung, að fréttamenn setja bara fyrirsagnir ofan við áróður fréttatilkynninga. Fara ekki úr húsi, sitja allan daginn við að klippa og líma. Enginn tími til að grafa eftir huldum hneykslisfréttum.
Hverjir semja ruglið?

Í auknum mæli koma lagafrumvörp gölluð frá stjórnarskrifstofum. Áberandi aukning hefur orðið í tíð þessarar ríkisstjórnar. Nánast hvert einasta frumvarp, sem máli skiptir, hefur tæknivillur að geyma. Smokkaskatturinn er nýjasta dæmið og það kyndugasta. Alþingi varð að gera hann afturreka. Við þurfum að komast að, hvernig stendur á þessum ósköpum. Velja ráðherrar sér vitgrennri aðstoðarmenn en áður? Er þetta vinstri vandi? Eru ráðuneytin sjálf svona illa mönnuð lagatæknum? Eru allir nothæfir lagatæknar komnir í hrunvörzluna? Vinnubrögð af tagi smokkaskattsins eru að stífla Alþingi.
Matreiðsla skiptir máli

Matreiðsla skiptir miklu. Betra er að steikja en djúpsteikja. Betra er að sjóða eða baka í ofni eða grilla en að steikja. Steikingu fylgir olía eða smjör og djúpsteikingu fylgir meiri olía en venjulegri steikingu. Kleina hefur fleiri kaloríur en jafnþung kökusneið. Djúpsteiktur fiskur hefur fleiri kaloríur en steiktur fiskur, sem hefur fleiri kaloríur en soðinn fiskur, bakaður eða grillaður. Á sama hátt hefur steikt grænmeti fleiri kaloríur en hrátt grænmeti. Sósur og froður eru oft kaloríubombur, svo og hveitiþykktar og rjómavæddar súpur. Gættu þín vel á litlu hliðaratriðunum.
Giggið er guð

Eurovision er ópíum fyrir fólkið. Getur leyft sér að sturlast út af lélegu giggi. Er þá ekki samtímis að fárast út af sköttum og skorti á velferð eða benzínverði og svikum kosningaloforða. Um alla Evrópu fagna ríkisstjórnir og aðrir þjóðareigendur einnar viku friði frá urgi skrílsins. Því er sérstakt virðingarefni, að Grikkir og Kýpverjar, Portúgalir og Pólverjar hafna aðild að þessu sinni. Bera við peningaleysi, enda flest annað betra við fé að gera en brenna því í Eurovision. Giggið er svartur blettur á Evrópu. Hefur leyst Guð af hólmi sem ópíum fyrir fólk, er lifir tilgangslausu lífi við kassann.
Þorskur á Bambus

Bambus er ný matstofa í borgarhöllinni við hlið Höfðatorgsturns, fagurlega innréttuð í grá-svörtum útrásarstíl bankagötunnar. Hátt til lofts og vítt til veggja og þjónusta notaleg. Þar er suðaustur-asísk matreiðsla, þar sem sterk krydd og sterkar sósur ráða ferð. Hentar bragðdaufu hráefni, svo sem kjúklingi. Grillaður þorskur var í sítrónugrasi, engifersósu og léttsteiktu grænmeti. Engin leið var að finna fiskbragðið góða í slíkri matreiðslu. Enda er fínleg meðferð hráefnis utan við kjarna þessarar matarhefðar. Fyrir 1850 krónur í hádeginu mun ég áfram halda mig við frábæra fiskistaði bæjarins.
Flekaskilin í Evrópu

“Norræna velferðarstjórnin” er hrós eða skömm eftir því, hver talar hverju sinni. Orðin eiga að lýsa fjölskylduvænu stjórnarfari, sem hafnar gróðafíkn, er stýrir pólitík í engilsaxneskum löndum, einkum Bandaríkunum og Bretlandi. Skilin eru raunar nokkru sunnar í álfunni, því að Þýzkaland, Holland, Belgía og Frakkland teljast líka með norrænni stefnu í pólitík. Bretland er fyrst og fremst rekið fyrir fjárglæfrabanka. Kom bezt í ljós, þegar fyrst Blair og síðan Brown réðu þar ríkjum fyrir hönd brezkra krata. Hér norður í höfum eru brezk áhrif mikil. Hægri málpípan Telegraph er Evrópu-biblía Íslendinga.
Útfærsla gamals húsráðs

Kaloríutalning og matardagbók eru í rauninni bara nákvæm útfærsla á gömlu húsráði. Það segir þér að borða þrisvar á dag, fá þér einu sinni á diskinn og ekkert milli mála. En “einu sinni á diskinn” er teygjanlegt hugtak. Ég fór á veitingahús í gær og fékk bleikju. Heima hefði ég matreitt bleikjuna upp á 500 kaloríur. Á matstaðnum jóðlaði rétturinn í olíu og kartöflurnar voru í stöppu. Ég reiknaði réttinn upp á 800 kaloríur, sem er anzi mikið. Þannig er einn diskur ekki sama og einn diskur. Að fá sér bara einu sinni á diskinn getur verið alltof mikið, ef þú stýrir sjálfur ekki matreiðslunni.
Skrítnar vikur fjórar

Samið var um að ljúka umræðu um rammaáætlun og greiða atkvæði 14. janúar. Af hverju er hætt að þæfast 18. desember til að greiða atkvæði fjórum vikum síðar? Sé þetta samkomulag, er engin ástæða til að bíða fjórar vikur eftir niðurstöðu. Hér er einhver lygi að baki eins og venjulega. Fjórflokkurinn spillti verður alltaf sammála um að halda baktjaldamakki sínu leyndu fyrir fólki. Afgreiðsla rammaáætlunar er dæmigert furðumál, sem þarf að útskýra fyrir almenningi. Forseti Alþingis og þingflokksformenn halda eða vita hins vegar, að fólk er fífl. Sú er einmitt meginforsenda tilvistar fjórflokksins.
Nennið þið byltingu?

“Handhafar aflaheimilda eiga stjórnarskrárvarinn rétt til heimilda sinna”, segir Friðrik J. Arngrímsson hjá kvótagreifum. Þeir eiga þannig kvótann, ekki þjóðin. Lagatæknar Lex segja breytt ákvæði stjórnarskrár um sameign þjóðarauðlinda skapa réttaróvissu handhafa heimildanna. Kvótagreifar eiga þar á ofan hauk í horni atvinnuráðuneytis. Þar segir, að breytingin í þjóðareign sé hæpin og villandi. Þið bjánar og fífl, sem hafið kosið fjórflokkinn yfir ykkur, getið þarna séð, að þið eigið ekki neitt og getið aldrei átt neitt. Því að fólk er fífl. Nema þið nennið byltingu.
Málþófið nægir

Í augu sker tregða forseta Alþingis við að stöðva málþóf með atkvæði. Hlýtur að vera meðvituð. Ríkisstjórn og stjórnarliðar vilja ekki, að umdeildu málin fái afgreiðslu. Vilja geta kennt andstöðunni um útkomuna. Stjórnarliðar eru þó jafnsekir. Væru þeir heilir í stuðningi við stjórnarfrumvörpin, þarf bara níu þingmenn á tillögu um stöðvun umræðu og atkvæðagreiðslu strax. Komi þá í ljós, að meirihlutinn sé enginn meirihluti, þarf að sjást, hverjir biluðu. Ófært er, að stjórn Alþingis hafi þjóðina að fífli um ábyrgð á málþófi, sem auðvelt er að stöðva. Eftir 30 stunda umræðu er stöðvun málþófsins réttmæt.
Þjálfun í skipulagi

Mörgum hrýs hugur við skipulaginu, sem felst í matarplani og matardagbók. En skipulag er einmitt eitt fyrsta skrefið að léttri megrun ljúfri. Hvað eftir annað sé ég, að fólk, sem nær skipulagi á smáatriðum í lífi sínu, á léttara með að taka á verkefnum og vandamálum. Sá, sem kemst á fundi á tilsettum tíma, er í betri málum en hinir. Sá, sem missir ekki af flugi, er í betri málum en hinir. Sá, sem skrifar minnislista fyrir kaupstaðarferð, er í betri málum en hinir. Skipulag léttir nefnilega lífið og skipulagsskortur flækir það. Þjálfun í skipulagi er fyrsta skrefið í átt að auðveldri megrun.
Krónan á sökina

Við búum í samfélagi, sem vill ekki nota alvöru gjaldmiðil, bara krónu. Við slíkar aðstæður þarf annan gjaldmiðil til langs tíma, til dæmis gjaldmiðil skulda. Vísitölubinding skulda var lausn síns tíma, því einhverjir þurfa að fást til að lána. Reyndist upp og ofan. Til dæmis er spurning, hvaða liðir skuli vera í vísitölunni. Á ekki að miða við launavísitölu, því að flestir borga skuldir af launum? Hitt var svo verra, að hrunið setti vísitöluna af sporinu. Spurning er, hvort ekki beri að dreifa hruntjóni jafnt á skuldara og banka. Stjórnvöld hefðu í upphafi átt að taka á slíkum hugleiðingum.
Viljinn er lamaður

Bara brot af frumvörpum stjórnarflokkanna nær fram fyrir kosningar. Stjórnin hefur lagt fram 99 þingmál, sem enn eru óafgreidd. Þar á meðal eru kvótinn, stjórnarskráin og rammaáætlunin um orkumál. Meirihlutinn hefur ekki gripið til neinna þingskapa, sem takmarka málþóf, þótt fyrir löngu sé kominn tími til slíks. Stjórnarflokkarnir hafa nefnilega misst viljann til að stjórna. Ætla bara að kenna andstöðunni um súpuna og vísa sök þangað. Kemur stundum fyrir í dýraríkinu, að dýr missa lífsviljann og leggjast til að deyja, södd lífdaga. Stjórnarflokkarnir á þingi eru saddir lífdaga og bíða eftir hægum dauðdaga.
Önnum kafinn Íslandsvinur

Íslandsvinurinn bezti, Nigel Farage, má ekki vera að fylgja eftir andstöðu við aðild Íslands að Evrópu. Er upptekinn við að hindra frekjugang homma og lesbía. Brezki Sjálfstæðisflokkurinn hans stendur í ströngu þessa dagana. Styður prestinn Tadeusz Rydzyk, sem stýrir umfangsmiklu hommahatri fjölmiðla á hægri jaðri Póllands. Farage er í bandalagi við flokk prestsins á þingi Evrópusambandsins. Þar gera þeir mikið skurk, yfirgáfu Íhaldshópinn, sem er of vinstri sinnaður. Flott væri fyrir félagana að fá Heimssýn og Flokkinn með í kompaníið. Gegn Evrópu og hommum. Fínt slagorð í takt við forneskjuna.
Fjörutíu punktar á dag

Kaloríutalning getur byggzt á bókinni Næringartöflur eftir Zulema Sullca Porta hjá Matvælarannsóknum í Keldnaholti. Þar eru töflur um fjölda kaloría í tilteknu magni af ótal tegundum af mat. 50 kaloríur teljast einn punktur. Hæfileg neyzla fer eftir aldri fólks og læknisfræðilegu mati. Algengt er, að fólk megi nota 2000 kaloríur á dag, er gera 40 punkta. Meira magn leiðir til meiri þyngdar. Þú þarft matarvog til að mæla breytilega vöru eins og ávexti og brauð. Þegar þú ert búinn að mæla nokkrum sinnum, veiztu hvað hvert epli og hver kleina telur í punktum. Fljótt lærirðu að telja punkta hvers dags.
Huldueyjar í hafinu

Ólafur Ragnar Grímsson bullar svo hratt, að útilokað er að henda reiður á, hvað hann meinar. Síðast sagði hann Skotum á BBC, að margar þjóðir í Norður-Atlantshafi hafi átt erfitt, en vegnað vel, væntanlega sjálfstæðar. Ekki á hann við skozku eyjarnar, sem heyra undir Skotland. Ekki við Azor, sem heyra undir Portúgal. Tæpast við Nýfundnaland, sem varð gjaldþrota og sagði sig til sveitar í Kanada. Grænland er í afar erfiðum málum vegna ásælni erlendra auðhringa. Færeyjar þora ekki að verða sjálfstæðar. Er hann kannski að tala um Noreg, sem fann olíu? Líklega er það Írland. Sem makar krókinn á Evrópu.
Hundraðníutíuogníu

Ömurlegt er fyrir flokksformann að fá 199 atkvæði sem þingmannsefni. Í því kjördæmi, sem fyrir tæpum fjórum árum var höfuðvígið. Ófarir Steingríms J. Sigfússonar felast ekki í túlkun ógreiddra atkvæða, heldur í tölunni 199. Sjáið þið fyrir ykkur þingmannsefni Sjálfstæðisflokksins með 199 atkvæði úr prófkjöri? Talan segir okkur kalt, að Steingrímur hafi rústað persónufylgi sínu í kjördæminu. Frændgarður hans þar nær þó töluvert upp í þessa tölu. Steingrímur er enn harður slagsmálahundur, rotaði Gylfa greyið strax. En er ekki hluti af nýja Íslandi. Á að fela flokksformennskuna Katrínu á hendur.
Gylfi er algert flopp

Gylfi Arnbjörnsson hefur ævinlega rangar skoðanir, forritaðar af Samtökum atvinnulífsins. Ætíð gætir hann hagsmuna skuldareigenda. Aldrei fellst hann á, að stjórnir lífeyrissjóða verði skipaðar á lýðræðislegan hátt. Skipulega styður hann öll gæluverk fyrir verktaka, helzt orkuver, álver, spítalasteypu og göt í fjöll. Allt atriði, sem rústa ríkisfjárhag. Hann styður eindregið svonefnda sérfræðinga, sem sömdu mjög svo fáránlega, upprunalega rammaáætlun um orkunýtingu. Sem setti ókannaðan Reykjanesskaga allan í nýtingarflokk. Gylfi er algert flopp sem verkalýðsrekandi. Bíður grátandi eftir Bjarna Ben.
Átak er hættulegt

Allt, sem lyktar af átaki, er hættulegt átfíkli. Hvort sem er í hreyfingu eða mat. Ekki skera matinn of mikið niður. Vertu rétt neðan við ráðlagðan dagskammt, þá er minni hætta á uppgjöf. Ef 2000 kaloríur á dag eru þinn ráðlagði skammtur, skaltu vera nálægt 1900 kaloríum á dag meðan þú ert að léttast. Farir þú mikið neðar, fer líkaminn að líta á tilveruna sem erfiða fangabúðavist og hann gerir gagnráðstafanir. Hann hægir á sér, brennir færri kaloríum. Jafnvægispunkturinn fer úr 2000 kaloríum niður í 1900 og jafnvel í 1800 kaloríur. Megrun verður því vonlausari sem gassalegar er rokið í hana.
Bak við sig

“Brynjar kastar öllum mínum syndum bak við sig, bak við sig, bak við sig. Hann frelsaði mig …” Þannig syngja sanntrúaðir Flokksmenn í dag. Hafa fengið Fjallræðuna frá Brynjari Níelssyni þingmannsefni. Vill, að bankahrunsmálin séu ekki rannsökuð sem sakamál. Rannsóknin ein sé verri en Kvíabryggjuvist, segir hinni nýi spámaður. Hann er kominn til að kasta öllum útrásarsyndum okkar bak við sig. Allt frá Vafningi yfir í forsætisráðuneyti Geirs. Meinta hrunið fólst bara í þessari venjulegu bankastreitu, sem varla telst vera kreppa. Afneitun hrunverja minnkar lítt við innreið Brynjars í musterið.
Þeir yppta öxlum

Um allan heim er hefðbundið og hagkvæmt, að umboðsmenn þrengstu hagsmuna villa á sér heimildir í pólitík. Þannig var staðan líka lengst af hér á landi. Sjálfstæðisflokkurinn og Framsóknarflokkurinn höfðu helmingaskipti á herfangi skömmtunar, gengislækkana og annarrar hagstjórnar. Bjálfarnir, sem ganga undir heitinu kjósendur, létu þetta viðgangast. Gerðu góðlátlegt grín að þessu eins og heiti spillingarinnar sýnir. Nú eru umboðsmenn sérhagsmuna alveg hættir að nenna að standa í undirferli og feluleik. Koma á Alþingi hreint og klárt fram sem einbeittir þjóðaróvinir. Og kjósendum er enn sama.
Harmsaga Gylfa

Lífeyrissjóðir eyðilögðu Alþýðusambandið. Verkalýðsleiðtogar sitja í stjórn þeirra í nánu samstarfi við atvinnurekendur. Í framhaldinu einnig í sjóðum banka um útrásina. Alþýðusambandið varð deild í Samtökum atvinnulífsins og útrásar-klappstýra. Gætir hagsmuna sjóðanna gegn almenningi með varðstöðu um vísitölu skulda. Í bandalagi við peningagreifa heimtar Alþýðusambandið meiri stóriðju og fleiri gæluverk með rosakostnaði ríkisins. Gylfi Arnbjörnsson er sem verkalýðsrekandi afleiðing af ruglinu. Talar ekki mál almennings frekar en verkalýðsgreifarnir. Hvergi er lengur pláss fyrir Gylfa nema í Flokknum.
Ekki byrja geyst

Ef þú ert lítið fyrir mikla hreyfingu, er óráðlegt að byrja eins bratt og mælt er með. Þú byrjar bara á þeirri hreyfingu, sem þér finnst hæfileg og færir þig síðan upp á skaftið á löngum tíma. Farir þú of geyst, þannig að úr því verði eins konar átak, er hætt við, að þú gefist upp. Hreyfing kemur þér ekki að gagni, nema hún falli að getu þinni og vilja þínum hverju sinni. Sennilega hentar flestum að byrja ekki í líkamsræktarstöð, heldur fara út að ganga. Til að byrja með í 10 mínútur á dag, fimm daga í viku. Smám saman er hægt að lengja gönguna upp í það, sem mælt er með. Ekki byrja samt of geyst.
Vinur minn Mark

Lengi hefur mig vantað Stóra bróður til að halda í hendina á mér. Loksins hefur Mark Zuckerberg tekið við þessu nauðsynlega hlutverki. Fésbók hans hefur útvegað mér aðild að ýmsum félögum, sem ég vissi ekki, að væru til. Hann bendir mér sífellt á nýja vini og ræður mér heilt um að vingast við aðra. Hann hefur líka flokkað vini mína í betri vini og beztu vini. Hefur ákveðið, að allir eftirlaunamenn séu mínir beztu vinir. Nú hefur Mark líka byrjað að læka fólk og fyrirtæki fyrir mína hönd. Slær birtu á einmana líf mitt. Vona, að Mark útvegi mér nú þægilega innivinnu sem pólitískt kvígildi.
Marklausir rífast

Heilsuspillandi er að hlusta á pólitíkusa gamla Íslands æpa hver á annan í sjónvarpi. Mér varð illt og slökkti snemma. Eftir lýsingum að dæma er engin leið að fá botn í, hvor hafði verri málstað og hvor laug meira. Steingrímur er kominn á leiðarenda í pólitík og Gylfi er löngu útrunninn sem leiðtogi verkalýðsins. Hafa má til marks um markleysi hefðbundinna stjórnmála, að þeir tveir séu látnir munnhöggvast. Steingrímur talar eins og umbi Alþjóða gjaldeyrissjóðsins og Gylfi eins og umbi Samtaka atvinnulífsins. Er nú ekki ráð að gefa öllum slíkum frí í allmörg ár og fá spánnýja þingmenn næsta vor?
Þetta er engin Róm

Rómverjar vissu, að skolpræsi eru fremsta undirstaða siðmenningar. Cloaca Maxima var svo vel byggt, að það nýtist enn í dag. Eldri menningarríki en Rómverjar byggðu líka tilveru sína á holræsum. Ingibjörg Sólrún Gísladóttir innleiddi siðmenningu á höfuðborgarsvæðinu með Cloaca Maxima Reykjavikensis. Að öðru leyti eru Íslendingar enn mestu sóðar. Fjölmennt þorp norður í landi flýtur í sorpgerlum, Akureyri. Þingvallavatn fyllist af sóðaskap Nesjavalla og á Klaustri er sorpbrennsla nákvæmlega í miðju þorpi. Íslendingar telja hreinlæti vera eitthvert ógeð frá kontóristum í hinu hataða Evrópusambandi.
Innirækt og útivist

Hreyfing skiptir miklu máli, þótt hún vegi ekki eins þungt og mataræðið í baráttunni gegn ofþyngd. Þrekhjól, göngubretti og skíðagönguvélar brenna kaloríum. Lyftingatæki færa þyngdina frá ístrunni yfir í vöðvana. Þetta gerist hraðast á líkamsræktarstöðvum. Útivist er hægvirkari, en er þó betri, því hún er skemmtilegri. Gönguferð í fögru og fjölbreyttu landslagi slær út einhæfni vélanna á líkamsræktarstöðvum. Útivist er almennt ákjósanlegri en innivera. En þú þarft að gefa þér meiri tíma í útivist heldur en þú þarft að gera í ræktinni. Gott er að blanda þessu hvoru tveggja saman eftir veðri.
Veiran við Nesstofu

Jón Gunnlaugsson læknir barðist fyrir, að sögufrægri Nesstofu hinna gömlu landlækna yrði sómi sýndur með læknaminjasafni. Hreppurinn kom að góðu máli, fagfélög, stofnanir og einkum ríkið. Snemma fékk safnnefndin 2007-veiru í hausinn að hætti hrunverja. Lét reisa hús undir safnið við Nesstofu. Síðar fattaði hún, að þar þyrfti líka að vera kaffistofa og geymsla, svo húsið var stækkað. Nú er 2007-veiran liðin hjá og enginn finnur aurinn til að klára ruglið. Sumir telja ódýrast að rífa bara nýja húsið. Sennilega heppilegast. Þá verður loks hægt að innrétta gott safn í virðulegri og fagurri Nesstofu.
Nýjasti umbinn

Frægustu umbar landsins eru umboðsmenn ógreiddra atkvæða. Fáeinir þingmenn Flokksins gegna því mikilvæga hlutverki. Nú hefur Gunnar Helgi Kristinsson stjórnmálafræðingur dottið í úrvalsliðið. Segir uppkastið að stjórnarskrá marklaust, meðal annars vegna þess að kjósendur hafi ekki fattað, þegar þeir kusu um málið í haust. Efnislega umræðu hafi skort. Þannig strikar Gunnar Helgi yfir eindreginn vilja mikils meirihluta þeirra, sem kusu að taka þátt. Líklega talar hann fyrir hönd ógreiddra atkvæða. Þar er kominn nýr umbi til að úrskurða, hvenær kjósendur séu marktækir eða skuli úrskurðaðir ógildir.
Handóðir hrunverjar

Rúmlega tveimur áratugum eftir Nesjavallavirkjun eru svonefndir fagmenn að átta sig á, að eitthvað hefur farið úrskeiðis. Þingvallavatn er hætt að vera gegnsætt. Þar mælist eitur á borð við kvikasilfur og líka þungmálmar af ýmsu tagi, sem til dæmis setjast að í fiski. Vatnhiti á einum stað er tíu gráðum hærri en eðlilegt er. Sómi Íslands að breytast í eitraðan poll? Auðvitað er þetta sama gamla sagan, Hrunverjar vaða í að redda hagsmunum verktaka. Líka við Hellisheiðarvirkjun. Víðu landi fordjarfað og eitruðum brennisteini spúð yfir mosa og lindir. Senn byrja menn að fatta. Verður Reykjanesskagi næstur?
Kleinan er hálftími

Þótt hreyfing sé nauðsynleg, er hún engan veginn fullnægjandi. Ekki er hægt að ná af sér offitu með hreyfingu einni. Sértu á skíðagönguvél í hálftíma, nærðu af þér sem svarar einni kleinu, kannski 300 kaloríum. Eða hálfu öðru laufabrauði, 300 kaloríum. Tertusneiðin í fjölskylduboðinu er líklega mun þyngri. Þú nærð ekki af þér öllum jólasyndum í ræktinni. Þyrftir þá að vera á slíkri vél eða á þrekhjóli eða göngubretti lungann úr deginum. Gerðu ekki ráð fyrir að leysa meira en fjórðung ofþyngdar með hreyfingu. Hinir þrír fjórðu hlutar batans verða að koma frá breyttu mataræði og nýjum lífsstíl.
Þeir stífla færibandið

Skrípaleikur Alþingis snýst um að stífla færibandið. Reyna að koma sem allra flestum málum í tímaþröng. Þannig vill stjórnarandstaðan stöðva ýmis góðmál, sem koma þjóðinni vel en sérhagsmunum illa. Efst eru þar á blaði kvótinn og stjórnarskráin, en rammaáætlun fylgir fast á eftir. Falli öll þessi mál, er fátt eftir af skrautfjöðrum ríkisstjórnarinnar. Eftir kosningar er reiknað með, að Flokkurinn myndi stjórn með annarri hórunni, Samfylkingunni eða Framsókn. Þá munu öll göfug mál verða sjálfdauð. Og meirihlutinn hefur svo veika sannfæringu, að hann nennir ekki að þvinga málin út í atkvæðagreiðslu.
Vill opna á herskyldu

Dæmigert fyrir fýlu lagatækna út í uppkastið að stjórnarskrá er ákvæðið um bann við herskyldu. Er það þó í samræmi við grundvallarsjónarmið allt frá stofnun lýðveldis, að Ísland taki ekki þátt í stríði. Ákvæðið er einfalt og fríar borgarana einfaldlega við herskyldu. Engu máli skiptir, þótt önnur ríki hafi ekki slík ákvæði. Þau hafa öll verið meira eða minna í styrjöldum um aldir. Þar er herskylda talin nauðsynleg til að treysta öryggi ríkisins. Hér eru aðstæður aðrar og sjónarmiðin önnur. Einkennilegt er, að lagatæknar djöflast út í alls konar atriði, sem eru í verkahring þjóðar en ekki þeirra.